钦定古今图书集成/明伦汇编/官常典/第249卷 > 《谏汝南王书》前人
## 钦定古今图书集成/明伦汇编/官常典/第249卷 > 《谏汝南王书》前人

杨骏有震主之威，委任亲戚，此天下所以喧哗。今之
处重，宜反此失，谓宜静默颐神，有大得失，乃维持之，
自非大事，一皆抑遣。比四造诣，及经过尊门，冠盖车
马，填塞街衢，此之翕习，既宜弭息。又夏侯长容奉使
为先帝请命，祈祷无感，先帝崩背，宜自咎责，而自求
请命之劳，而公以为少府，私窃之论，云长容则公之
姻，故至于此。一犬吠形，群犬吠声，惧于群吠，遂至叵
听也。咸之为人，不能面从，而有后言。尝触杨骏，几为
身祸，况于殿下，而当有惜。往从驾，殿下见语：卿不识
韩非逆鳞之言耶？而欻摩天子逆鳞，自知所陈，诚额
额触猛兽之须耳。所以敢言，庶殿下识其不胜区区。
前摩天子逆鳞，欲以尽忠，今触猛兽“之须”，非欲为恶。